Πρόταση απόφασης του Συμβουλίου σχετικά με την έγκριση, εκ μέρους της Κοινότητας, της απόφασης OSPAR 98/2 σχετικά με την πόντιση ραδιενεργών αποβλήτων

(1999/C 158/02)

(Κείμενο που παρουσιάζει ενδιαφέρον για τον ΕΟΧ)

COM(1999) 190 τελικό - 99/0096 (CNS)

(Υποβλήθηκε από την Επιτροπή στις 26 Απριλίου 1999)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Ρ παράγραφος 4 και το άρθρο 228 παράγραφος 2 πρώτη πρόταση και παράγραφος 3 πρώτο εδάφιο,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

(1) ότι η Κοινότητα συγκαταλέγεται μεταξύ των συμβαλλομένων μερών της σύμβασης για την προστασία του θαλασσίου περιβάλλοντος του Βορειοανατολικού Ατλαντικού (σύμβαση OSPAR), κατόπιν της απόφασης 98/249/ΕΚ του Συμβουλίου(1)· ότι η σύμβαση αυτή, που ετέθη σε ισχύ στις 25 Μαρτίου 1998, αποσκοπεί στην πρόληψη και την εξάλειψη της ρύπανσης, καθώς και στην προστασία της ως άνω θαλάσσιας ζώνης από τις αρνητικές επιπτώσεις των ανθρωπίνων δραστηριοτήτων·

(2) ότι το άρθρο 3 του παραρτήματος II της σύμβασης OSPAR απαγορεύει την πόντιση αποβλήτων και άλλων ουσιών, συμπεριλαμβανομένων των ελαφρώς ή μετρίως ραδιενεργών αποβλήτων· ότι το στοιχείο β) της παραγράφου 3 του ως άνω άρθρου προβλέπει τη δυνατότητα εξαίρεσης για τη Γαλλία και το Ηνωμένο Βασίλειο από τη μόνιμη και πλήρη απαγόρευση πόντισης στη θάλασσα αναλόγων ουσιών και αποβλήτων· ότι το στοιχείο γ) καθορίζει τις πρακτικές διαδικασίες για την παράταση αυτής της δυνατότητας·

(3) ότι η κυβέρνηση της Γαλλικής Δημοκρατίας και η κυβέρνηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας δήλωσαν αντιστοίχως, επ' ευκαιρία της συνεδρίασης της επιτροπής OSPAR 1997, ότι αποφάσισαν να μην χρησιμοποιήσουν ουδέποτε τη δυνατότητα πόντισης στη θάλασσα ραδιενεργών ουσιών, συμπεριλαμβανομένων των αποβλήτων, και ότι δεν επιθυμούν πλέον να διατηρήσουν δικαίωμα παρέκκλισης έναντι της οριστικής και μόνιμης απαγόρευσης πόντισης στη θάλασσα ραδιενεργών ουσιών, συμπεριλαμβανομένων των αποβλήτων·

(4) ότι το εκτελεστικό όργανο της σύμβασης OSPAR (η επιτροπή OSPAR) έχει τη δυνατότητα να εγκρίνει μέτρα στους τομείς που καλύπτονται από τη σύμβαση· ότι ενέκρινε την απόφαση OSPAR 98/2 σχετικά με την πόντιση των ραδιενεργών αποβλήτων, βάσει της οποίας παύει να ισχύει η εξαίρεση που προέβλεπε το στοιχείο β) της παραγράφου 3 του παραρτήματος II της σύμβασης OSPAR,

ΕΞΕΔΩΣΕ ΤΗΝ ΑΚΟΛΟΥΘΗ ΑΠΟΦΑΣΗ:

Άρθρο μόνο

1. Εγκρίνεται εξ ονόματος της Κοινότητας η απόφαση OSPAR 98/2 σχετικά με την πόντιση ραδιενεργών αποβλήτων.

Το κείμενο της εν λόγω απόφασης επισυνάπτεται στην παρούσα απόφαση.

2. Η Επιτροπή εξουσιοδοτείται να κοινοποιήσει την παρούσα έγκριση στην επιτροπή OSPAR.

...

Για το Συμβούλιο

...

Ο Πρόεδρος

(1) ΕΕ L 104 της 3.4.1998, σ. 1.

ΑΠΟΦΑΣΗ OSPAR 98/2

για την καταβύθιση ραδιενεργών αποβλήτων(1)

ΤΑ ΣΥΜΒΑΛΛΟΜΕΝΑ ΜΕΡΗ ΣΤΗ ΣΥΜΒΑΣΗ ΓΙΑ ΤΗΝ ΠΡΟΣΤΑΣΙΑ ΤΟΥ ΘΑΛΑΣΣΙΟΥ ΠΕΡΙΒΑΛΛΟΝΤΟΣ ΤΟΥ ΒΟΡΕΙΟΑΝΑΤΟΛΙΚΟΥ ΑΤΛΑΝΤΙΚΟΥ,

ΚΑΛΩΣΟΡΙΖΟΝΤΑΣ τη δήλωση της Γαλλικής Δημοκρατίας στη σύνοδο των επιτροπών του Όσλο και του Παρισιού το 1997, σύμφωνα με την οποία η εν λόγω κυβέρνηση αποφάσισε να αποποιηθεί οριστικά τη δυνατότητα συνέχισης των καταβυθίσεων ραδιενεργών ουσιών, συμπεριλαμβανομένων και αποβλήτων, στη θάλασσα,

ΕΚΦΡΑΖΟΝΤΑΣ ΕΠΙΣΗΣ ΤΗΝ ΙΚΑΝΟΠΟΙΗΣΗ ΤΟΥΣ για τη δήλωση που έκανε στην ίδια σύνοδο η κυβέρνηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας, σύμφωνα με την οποία η τελευταία δεν επιθυμούσε πλέον να διατηρήσει τη δυνατότητα, για το Ηνωμένο Βασίλειο, παρέκκλισης από τη μόνιμη και ολική απαγόρευση καταβύθισης στη θάλασσα ραδιενεργών ουσιών, συμπεριλαμβανομένων και αποβλήτων, που προβλέπεται από τη σύμβαση για την προστασία του θαλάσσιου περιβάλλοντος του βορειοανατολικού Ατλαντικού,

ΛΑΜΒΑΝΟΝΤΑΣ ΥΠΟΨΗ τις διατάξεις του άρθρου 3 παράγραφος 3 στοιχείο γ) του παραρτήματος II της εν λόγω σύμβασης,

ΑΠΟΦΑΣΙΖΟΥΝ ΟΤΙ:

Η παρέκκλιση, που προβλέπεται στο άρθρο 3 παράγραφος 3 στοιχείο β) του παραρτήματος II της σύμβασης OSPAR, από την απαγόρευση καταβύθισης ελαφρώς ή μετρίως ραδιενεργών ουσιών, που αναφέρεται στο στοιχείο α) της εν λόγω παραγράφου, καταργείται.

(1) Σημείωση της γραμματείας:

Σύμφωνα με το άρθρο 13 της σύμβασης OSPAR 1992, αυτή η απόφαση θα τεθεί σε ισχύ και θα γίνει υποχρεωτική στις 9 Φεβρουαρίου 1999.